Erősödik a kiskereskedelem az eurózónában
Elemzők által vártnál kedvezőbben alakult az euróövezet kiskereskedelmi forgalma májusban, vagyis az áprilisi, koronavírus miatti nagy zuhanás után kezd magára találni a kiskereskedelem.
Az Európai Unió statisztikai hivatala (Eurostat) hétfőn azt közölte, hogy a szezonálisan kiigazított adatok szerint a 19 tagú eurózónában havi összevetésben 17,8 százalékkal nőtt, éves szinten pedig 5,1 százalékkal csökkent a kiskereskedelmi forgalom. Elemzők havi szinten szerényebb, 15 százalékos növekedést vártak. Az Európai Unió egészében havi szinten 16,4 százalékkal nőtt, éves összevetésben pedig 4,2 százalékkal csökkent a kiskereskedelmi forgalom májusban.
Az uniós tagállamok közül havi szinten csak Bulgáriában nem emelkedett a kiskereskedelmi forgalom, az Eurostat adatai stagnálásról szólnak. A legnagyobb bővülés Luxembourgban (+28,6 százalék), Franciaországban (+25,6 százalék) és Ausztriában (+23,3 százalék) volt áprilissal összevetve.
Éves szinten a kiskereskedelmi forgalom a legnagyobb mértékben Bulgáriában (-20,4 százalék), Luxembourgban (-19,7 százalék) és Spanyolországban (-17,9 százalék) csökkent. A legnagyobb növekedés tavaly májushoz viszonyítva Németországban volt, 7,2 százalékos, majd Dánia (+6,6 százalék) és Ausztria (+4,8 százalék) következett.
Magyarországon havi összevetésben 6,1 százalékkal nőtt, éves szinten pedig 2,1 százalékkal visszaesett a kiskereskedelmi forgalom volumene májusban az Eurostat adatai szerint.
kiskereskedelmi forgalom Magyarország, eurózóna,